text: Mand fundet død
  26 maj 2015 kl. 09.09
  En 53-årig mand har været efterlyst siden oktober 2014. Nu har en turist fundet en død mand, som politiet formoder er den 53-årige.
  Den 53-årige Peter Taulborg Madsen forsvandt den 12. oktober 2014 fra sit hjem i Varde. Politiet iværksatte en omfattende eftersøgning, der senere blev assisteret af frivillige, men uden held.
  Nu har en hollandsk turist fundet et lig i Kærgård Plantage mellem Vejers og Henne vest for Varde, som Syd- og Sønderjyllands Politi formoder er Peter Taulborg Madsen.
  - Da liget har været så længe i det fri, har det ikke umiddelbart været muligt endeligt at identificere det. Syd- og Sønderjyllands Politi formoder, at det vil ske i løbet af nogle dage. Men omstændighederne ved fundet tyder på, at det kan være Peter Taulborg Madsen, skriver politiet i en pressemeddelelse.
  Der er intet, der tyder på, at der er foregået noget kriminelt i forbindelse med dødsfaldet.
  